钦定古今图书集成/明伦汇编/氏族典/第078卷 > 吴充
## 钦定古今图书集成/明伦汇编/氏族典/第078卷 > 吴充

按《宋史吴充传》：“充字冲卿，建州浦城人。未冠，举进士
高第，调谷熟主簿，入为国子监直讲，吴王宫教授。充
以严见惮，相率设席授经，作《六箴》以献。英宗在藩邸，
书之坐右。除集贤校理，判吏部南曹，改知太常礼院。
忤执政意，出知高邮军，还为群牧判官，开封府推官，
历知陜州、京西、淮南、河东转运使。英宗立，权盐铁副”
使。熙宁元年，知制诰、同知谏院。河北水灾，地震，为安
抚使，使还。王安石参知政事，充子安持，其婿也，引嫌
解谏职，知审刑院、权三司使，为翰林学士。三年，拜枢
密副使。八年，进检校太傅、枢密使。充虽与安石连姻，
而心不善其所为，数为帝言，帝察其中立无与，欲相
之。安石去，遂代为同中书门下平章事、监修国史。充
素恶蔡确，及确预政，充数遭困毁。素病瘤，积忧畏，疾
益侵。元丰三年三月，舆归第，罢为观文殿大学士、西
太一宫使。逾月卒，赠司空兼侍中，谥正宪。充内行修
饬，事兄甚谨。为宰相，务安静。性沉密，对家人语，未尝
及国家事。